Úrad vlády SR					                 Na rokovanie vlády SR
Sekcia hospodárskej politiky					       dňa 19. 12.  2001
								                  k číslu 8171/ 2001
								                  bod č. 29

S t a n o v i s k o

k „Správe o plnení projektu na posilnenie národných kapacít účtovníctva, účtovného výkazníctva a  auditorstva“
_____________________________________________________________________________________

I.

	Správu  predkladá ministerka financií SR v súvislosti s uznesením vlády SR č. 273/2001. V nej sa nachádzajú tri dokumenty: správa o plnení projektu na posilnenie národných kapacít účtovníctva, účtovného výkazníctva a audítorstva, akčný plán na ich posilnenie a správa Svetovej banky o dodržiavaní noriem a zákonov z oblasti účtovníctva a audítorstva  - Slovensko. Všetky tri dokumenty navzájom súvisia a ukazujú  na neuspokojivý stav v účtovníctve, najmä v jeho zdokonaľovaní a preberaní medzinárodných účtovných štandardov, v odbornej príprave účtovníkov v školách a počas ich pôsobenia v praxi a napokon, nie uspokojivý stav  vo výkone  auditorskej činnosti.  Konštatovanie neuspokojivého stavu vyúsťuje do Akčného plánu, ktorý naznačuje cestu, ktorú musí audítorstvo a účtovníctvo v nasledujúcich dvoch rokoch prejsť. 

II.

	Konštatovanie nedostatkov v uvedených oblastiach súvisí s malou pozornosťou, ktorá sa v ostatných rokoch venovala účtovníctvu, jeho rozvoju a kvalifikovanej príprave účtovníkov. Túto prácu zanedbalo Ministerstvo financií SR, ktoré je jediným zodpovedným miestom riadenia účtovníctva a jeho metodiky, zanedbali ju aj školy, ktoré neposkytovali kvalitné vzdelanie v oblasti účtovníctva a týmto sa sťažili možnosti rýchleho prevzatia medzinárodných účtovných štandardov. V oblasti audítorstva sa viac pozornosti venovalo kvantitatívnemu rastu počtu audítorov, ako ich kvalite a pripravenosti spĺňať obsah ich činnosti a podľa medzinárodných štandardov.  Opäť sa ukazuje, že riešenie zanedbaných oblastí sa dobieha zdôrazňovaním vymáhateľnosti cez legislatívne normy a príkazovou formou. Namiesto uceleného programu prechodu národných štandardov na medzinárodné a zabezpečenia povinného vzdelávania a preskúšavania osôb pôsobiacich v daných oblastiach. 
	Správa Svetovej banky sa viac zameriava na audítorstvo a jeho súčasné nedostatky, kým projekt posilnenia národných kapacít účtovníctva a účtovného výkazníctva na vzdelávanie v oblasti účtovníctva. 
So závermi správ treba súhlasiť a zdôrazniť, že skvalitnenie účtovníctva a jeho vyučovania, účtovného výkazníctva je naliehavá potreba a treba ju zabezpečiť aj finančne tak, aby zodpovednosť MF SR sa prejavila dostatkom prístupných prác, metodických listov, publikácií alebo súvzťažností, ktoré umožnia zdokonaľovať prácu účtovníkov vo všetkých oblastiach. Zmena chápania účtovníctva z vykazovania pre daňové účely na vykazovanie pre potreby poznania stavu hospodárenia musí byť dostupná a povinná pre každého, kto v tejto oblasti pôsobí.
Podobne aj audítorstvo by sa malo zmeniť z doterajšieho výnosného podnikania na zodpovednosť audítora pri overovaní správnosti účtovania a dosiahnutých výsledkov, podľa medzinárodných štandardov a  medzinárodné  štandardy auditu  nepovažovať za  exkluzívny zdroj výnosu. Takéto zmeny môže dosiahnuť iba MF SR a  jeho legislatívna a aktívna metodická činnosť zameraná na ich zdokonaľovanie.

III.

Vláde SR odporúčame po prerokovaní predloženej správy prijať navrhované uznesenia s úpravou návrhu uznesenia v bode A.2. takto:

A.2. správu Svetovej banky o dodržiavaní noriem a zákonov v oblasti    účtovníctva a auditu - Slovensko